Pick n Pay se SA wins skiet op tot bo R1,1 miljard | Netwerk24
Deur Nellie Brand-Jonker 22 Oktober 2019 08:50
Pick n Pay het dit reggekry om met 6,5% groei in omset sy handelswins met 16% te lig. Dit is toegeskryf aan meer doeltreffende aankope.
Dit volg nadat die omset met 6,5% gegroei het en op ’n vergelykbare grondslag met 3,5% as nuwe winkels uitgesluit word.
Richard Brasher, uitvoerende hoof, sê dié sterk resultate is bereik ondanks die moeilike handelstoestande.
“Die kern van ons resultate vertoon baie sterk in Suid-Afrika,” sê hy, en hy voeg by die groei in verkope is beter as die groei in die mark.
Die skerper styging in handelswins word toegeskryf aan doeltreffender aankope. “Die groep het oor ’n aantal jare baat gevind by die vordering met die sentralisering van sy verskaffingsketting, beter dissipline om koste in toom te hou en beter bedryfsdoeltreffendheid.”
Die groep se aandeelprys het Dinsdag vroegoggend skerp met meer as 9% gestyg na sy winsgroei die mark verras het.
Die interne inflasie is op 2,2% in toom gehou. Dit is die persentasie waarmee die gemiddelde prys vir ’n sekere mandjie wat hulle meet, sedert die ooreenstemmende halfjaar verlede jaar gestyg het.
Wanneer nuwe winkels uitgesluit word om ’n aanduiding te kry van hoeveel meer in bestaande winkels verkoop is as 12 maande gelede in die ooreenstemmende halfjaar, het die volume produkte wat meer verkoop is 1,3% gestyg.
Richard Brasher, uitvoerende hoof van Pick n Pay.
In geheel het die groep sy omset met 6% verhoog tot R43,1 miljard.
Ook sy handelswins het skerper met 12,5% tot R1,18 miljard verhoog.
“In so omgewing vind kleinhandelaars dit moeilik om hul twee belangrike doelstellings te balanseer – naamlik om stewige groei in verkope te bereik terwyl winsmarges behou word. Ek is baie tevrede dat ons daarin geslaag het om sowel verkope as ons wins te groei.”
Hy meen dit is ’n wesenlike prestasie gegewe die negatiewe invloed op die groep se resultate van sy assosiaatmaatskappy in Zimbabwe.
Brasher het gesê die resultate is bereik deur meer doeltreffend te wees met aankope en deur sy produkreeks te vereenvoudig en sodoende vermorsing uit te sny.
Die groep gaan ’n tussentydse dividend van 42,80c aan aandeelhouers betaal, wat 9,5% hoër as verlede jaar is.
Meer oor: Pick N | Richard Brasher | Kleinhandelaars | Kleinnhandel